कंट्रोल रूम में अश्लील फिल्म देख रहे थे कर्मचारी, 3 मिनट तक चलता रहा; 2 FIR
Patna Junction (Railway Station) Video Controversy - रविवार को पटना जंक्शन पर बेहद शर्मनाक हरकत हुई। प्लेटफॉर्म पर लगे TV स्क्रीन पर अचानक से अश्लील वीडियो दिखाया जाने लगा।
रविवार को पटना जंक्शन पर प्लेटफॉर्म पर लगे TV स्क्रीन पर अचानक से अश्लील वीडियो दिखाया जाने लगा। जो करीब 3 मिनट तक चलता रहा। जिस वक्त अश्लील वीडियो टेलीकास्ट हुआ, उस समय पैसेंजर्स की भारी भीड़ पटना जंक्शन के अलग-अलग प्लेटफॉर्म पर थी।
TV स्क्रीन पर जिस वक्त एडवर्टाइजमेंट से जुड़े वीडियो चलाए जाने थे, उसी दौरान विज्ञापन के बदले अश्लील वीडियो टेलीकास्ट हो गया।
प्लेटफॉर्म पर लगी TV पर अश्लील वीडियो का टेलीकास्ट हो रहा है, इस बात का पता स्टेशन मैनेजर या ड्यूटी पर मौजूद रेलवे के किसी भी अधिकारी को नहीं थी। इस बात की जानकारी प्लेटफॉर्म पर मौजूद पैसेंजर्स ने RPF और GRP को तत्काल दी। इसके बाद RPF ने तत्काल संबंधित एजेंसी को फोन कर अश्लील फिल्म बंद करने को कहा।
इसके बाद RPF हरकत में आई। उस एजेंसी के लोगों से बात की, जिनके जिम्मे पटना जंक्शन पर लगे TV पर वीडियो दिखाने की जिम्मेदारी है। फिर RPF ने ही अपने कंट्रोल रूम से दानापुर रेल डिवीजन के अधिकारियों को इस मामले के बारे में बताया।
मंडल रेल प्रबंधक प्रभात कुमार काे जब इसकी सूचना मिली ताे उन्होंने इसे गंभीरता लिया। उसके बाद उनके आदेश पर एजेंसी दत्ता कम्युनिकेशन, उसके ऑपरेटर और स्टाफ के खिलाफ RPF पोस्ट में प्राथमिकी दर्ज की गई।
एजेंसी में छापा, अश्लील फिल्म देखते मिले कर्मी
इस घटना के बाद विज्ञापन एजेंसी के कंट्रोल में छापेमारी की गई तो वहां के कर्मचारी अश्लील फिल्म देखते पाए गए। हालांकि RPF को देखते ही उन लोगों ने तत्काल इसे डिलीट कर दिया। सूत्रों के अनुसार, एजेंसी के कर्मचारियों को हिरासत में लिया गया है। उनसे पूछताछ की जा रही है। एजेंसी के मालिक को बुलवाया गया है।
रविवार होने की वजह से कॉमर्शियल विभाग ने जुर्माना नहीं किया है। सोमवार को संबंधित एजेंसी पर जुर्माना के साथ-साथ उनके टर्मिनेशन की कार्रवाई की जाएगी।
ब्लैक लिस्ट होगी एजेंसी
दत्ता कम्युनिकेशन नाम की एजेंसी को पटना जंक्शन पर लगे TV पर वीडियो दिखाने का ठेका मिला हुआ है। दानापुर रेल डिवीजन के DRM प्रभात कुमार के आदेश पर एजेंसी दत्ता कम्यूनिकेशन, उसके ऑपरेटर और स्टाफ के खिलाफ RPF ने FIR दर्ज की है। एजेंसी को ब्लैक लिस्ट करने का भी आदेश दिया है।
दत्ता स्टूडियो कंपनी प्राइवेट लिमिटेड के खिलाफ 2 FIR
पूर्व मध्य रेलवे के CPRO वीरेंद्र कुमार के अनुसार दत्ता स्टूडियो कंपनी प्राइवेट लिमिटेड के खिलाफ कुल 2 FIR दर्ज की गई हैं। पहली FIR RPF ने दर्ज की थी। अब दूसरी पटना जंक्शन रेल थाने में IT एक्ट के तहत राजकीय रेल पुलिस (GRP) ने दर्ज की है।
वहीं रेलवे ने एजेंसी को टर्मिनेट कर ब्लैक लिस्ट करने की कार्रवाई शुरू कर दी है। स्टेशन पर लगे सभी TV को डिस्कनेक्ट कर दिया गया है। दर्ज किए गए दोनों केस की जांच RPF और GRP की टीम अपने स्तर से कर रही है।
सिर्फ एक प्लेटफॉर्म पर हुआ ऐसा
पटना जंक्शन पर कुल 10 प्लेटफॉर्म हैं। कुल 3 फुटओवर ब्रिज हैं। सभी पर TV लगे हैं। पर RPF पोस्ट प्रभारी सुशील कुमार ने अपनी जांच के बाद दावा किया कि अश्लील वीडियो सिर्फ प्लेटफॉर्म नंबर 10 पर टेलीकास्ट हुआ है।
सुबह 9.56 बजे से 9.59 बजे तक तीन मिनट टेलीकास्ट हुआ था। एजेंसी के कंट्रोल में छापेमारी की गई तो वहां के कर्मचारी अश्लील वीडियो देखते पाए गए। एजेंसी के कुछ कर्मचारियों को हिरासत में लिया गया है। उनसे पूछताछ की जा रही है। एजेंसी के मालिक को भी बुलाया गया है।
ये वीडियो सिर्फ प्लेटफॉर्म नंबर 10 पर कैसे चला इस मामले पर दानापुर रेल डिवीजन के सीनियर RPF कमांडेंट प्रकाश पांडा से बात की गई। उन्होंने बताया कि RPF भी इसी पॉइंट पर जांच कर रही है। क्योंकि, अभी तक उनकी जांच में प्लेटफॉर्म नंबर 10 के गेट नंबर 5 के पास लगे TV स्क्रीन पर ही अश्लील वीडियो चला है। जबकि, हर प्लेटफॉर्म की TV पर दिखाया जाने वाला वीडियो सेंट्रलाइज्ड तरीके से टेलीकास्ट किया जाता है। इस कारण अब हर प्लेटफॉर्म के CCTV के फुटेज को खंगाला जा रहा है।